CELEX: 52020PC0754
Language: sk
Date: 2020-11-16
Title: Návrh VYKONÁVACIE ROZHODNUTIE RADY, ktorým sa Írsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19

EURÓPSKA KOMISIA
            V Bruseli16. 11. 2020
            COM(2020) 754 final
            2020/0333(NLE)
            Návrh
            VYKONÁVACIE ROZHODNUTIE RADY,
            ktorým sa Írsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               V nariadení Rady (EÚ) 2020/672 („nariadenie o SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nástroja SURE slúži predovšetkým na financovanie režimov skráteného pracovného času alebo podobných opatrení zacielených na ochranu zamestnancov a samostatne zárobkovo činných osôb, a teda na zníženie nezamestnanosti a straty príjmu, ako aj na financovanie opatrení súvisiacich so zdravím, a to najmä na pracovisku.
            
            
               Írsko 27. októbra 2020 požiadalo o finančnú pomoc Únie podľa nariadenia o SURE. V súlade s článkom 6 ods. 2 nariadenia o SURE sa Komisia poradila s írskymi orgánmi, aby overila náhle a prudké zvýšenie skutočných aj plánovaných výdavkov priamo súvisiacich so schémou dočasných mzdových dotácií prijatou v reakcii na pandémiu ochorenia COVID-19. V rámci schémy sa dotuje najmä časť mzdových nákladov zamestnávateľa v prípadoch, keď bol podnik zamestnávateľa ovplyvnený obmedzeniami zavedenými v dôsledku krízy spôsobenej ochorením COVID-19. Schéma je určená zamestnávateľom, ktorí si ponechávajú zamestnancov a naďalej im vyplácajú mzdy, a jej cieľom je podporiť životaschopnosť podnikov a zachovať vzťah medzi zamestnávateľom a zamestnancom. Schéma bola v platnosti od 26. marca 2020 do 31. augusta 2020. Pôvodne, t. j. do 3. mája 2020, sa v rámci schémy dotácií uhrádzali zamestnávateľom náklady do výšky 410 EUR týždenne na každého kvalifikovaného zamestnanca. Od 4. mája 2020 sa dotácie počítali na základe predchádzajúcej čistej týždennej mzdy pre každého zamestnanca, pričom sa zamestnávateľom uhrádzalo 70 % až 85 % čistého príjmu zamestnanca a strop sa stanovil na 350 EUR alebo 410 EUR týždenne v závislosti od výšky platu.
            
            
               Írsko Komisii poskytlo príslušné informácie.
            
            
               Vzhľadom na dostupné dôkazy Komisia navrhuje Rade, aby prijala vykonávacie rozhodnutie o poskytnutí finančnej pomoci Írsku podľa nariadenia o SURE na podporu uvedeného opatrenia.
            
            
               •Súlad s existujúcimi ustanoveniami v tejto oblasti politiky
            
            
               
                  Tento návrh je plne v súlade s nariadením Rady (EÚ) 2020/672, podľa ktorého bol vypracovaný.
               
               
                  Týmto návrhom sa dopĺňa ďalší právny nástroj Únie na poskytovanie podpory členským štátom v núdzových situáciách, a to nariadenie Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie (FSEÚ) [„nariadenie (ES) č. 2012/2002“]. Nariadenie Európskeho parlamentu a Rady (EÚ) 2020/461, ktorým sa mení uvedený nástroj s cieľom rozšíriť jeho rozsah pôsobnosti tak, aby sa vzťahoval aj na závažné ohrozenia verejného zdravia, a vymedziť osobitné operácie oprávnené na financovanie, bolo prijaté 30. marca.
               
            
            
               •Súlad s ostatnými politikami Únie
            
            
               
                  Návrh je súčasťou súboru opatrení vypracovaných v reakcii na súčasnú pandémiu ochorenia COVID-19, ako je napríklad Investičná iniciatíva v reakcii na koronavírus, a dopĺňa iné nástroje, ktoré podporujú zamestnanosť, ako je napríklad Európsky sociálny fond a Európsky fond pre strategické investície (EFSI)/Program InvestEU. V tomto návrhu sa využíva prijímanie a poskytovanie úverov na podporu členských štátov v tomto konkrétnom prípade výskytu ochorenia COVID-19, a návrh tak predstavuje druhú obrannú líniu na financovanie režimov skráteného pracovného času a podobných opatrení, čo pomáha chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Právnym základom tohto nástroja je nariadenie Rady 2020/672.
               
            
            
               •Subsidiarita (v prípade inej ako výlučnej právomoci)
            
            
               
                  Tento návrh nadväzuje na žiadosť členského štátu a je vyjadrením európskej solidarity, keďže sa ním poskytuje finančná pomoc Únie vo forme dočasných úverov členskému štátu postihnutému výskytom ochorenia COVID-19. Takouto finančnou pomocou, ktorá predstavuje druhú obrannú líniu, sa dočasne podporí úhrada zvýšených verejných výdavkov vlád, pokiaľ ide o režimy skráteného pracovného času a podobné opatrenia, s cieľom pomôcť im chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti a straty príjmu.
               
               
                  Takáto podpora pomôže postihnutému obyvateľstvu a prispeje k zmierneniu priameho spoločenského a hospodárskeho vplyvu súčasnej krízy spôsobenej ochorením COVID-19.
               
            
            
               •Proporcionalita
            
         
         
            
               
                  Návrh je v súlade so zásadou proporcionality. Neprekračuje rámec toho, čo je nevyhnutné na dosiahnutie cieľov, ktoré tento nástroj sleduje.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Vzhľadom na naliehavú potrebu vypracovať návrh tak, aby ho Rada mohla prijať včas, sa konzultácie so zainteresovanými stranami nemohli uskutočniť.
               
            
            
               •Posúdenie vplyvu
            
            
               
                  Vzhľadom na naliehavosť návrhu nebolo vykonané žiadne posúdenie vplyvu.
               
            
            
               4.VPLYV NA ROZPOČET
            
            
               
                  Komisia by mala mať možnosť uzatvárať zmluvy o pôžičkách na finančných trhoch s cieľom ich ďalšieho poskytovania členským štátom, ktoré požiadajú o finančnú pomoc v rámci nástroja SURE.
               
            
            
               Okrem poskytovania záruk členských štátov sú do tohto rámca zabudované aj iné záruky na zabezpečenie finančnej spoľahlivosti tohto systému:
            
            
               ·dôsledný a konzervatívny prístup k finančnému riadeniu,
            
            
               ·vytvorenie portfólia úverov, ktoré obmedzuje riziko koncentrácie, ročnú expozíciu a nadmernú expozíciu voči jednotlivým členským štátom, pričom sa zabezpečí poskytnutie dostatočných zdrojov členským štátom, ktoré to najviac potrebujú, a
            
            
               ·možnosti obnovenia úveru.
            
            
               2020/0333 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Írsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (EÚ) 2020/672 z 19. mája 2020 o zriadení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19 
                  1
               , a najmä na jeho článok 6 ods. 1,
            
            
               so zreteľom na návrh Európskej komisie,
            
         
         
            
               keďže:
            
            
               (1)Írsko 27. októbra 2020 požiadalo Úniu o finančnú pomoc s cieľom doplniť svoje vnútroštátne úsilie pri riešení vplyvu výskytu ochorenia COVID-19 a reakcii na jeho sociálno‑ekonomické dôsledky na pracovníkov a samostatne zárobkovo činné osoby.
            
            
               (2)Očakáva sa, že výskyt ochorenia COVID-19 a mimoriadne opatrenia, ktoré Írsko zaviedlo na obmedzenie jeho výskytu, ako aj jeho sociálno-ekonomického vplyvu a vplyvu súvisiaceho so zdravím, budú mať dramatický dosah na verejné financie. Podľa prognózy Komisie z jesene 2020 by malo mať Írsko do konca roka 2020 deficit verejnej správy na úrovni 6,8 % a dlh verejnej správy na úrovni 63,1 % hrubého domáceho produktu (HDP), pričom sa predpokladá, že HDP Írska v roku 2020 klesne o 2,3 %.
            
            
               (3)Výskyt ochorenia COVID-19 ochromil podstatnú časť pracovnej sily v Írsku. To viedlo k náhlemu a prudkému zvýšeniu verejných výdavkov Írska v súvislosti so schémou dočasných mzdových dotácií, ako sa uvádza v odôvodnení 4.
            
            
               (4)Na základe „ustanovení o dočasných mzdových dotáciách COVID-19“ uvedených v článku 28 zákona o núdzových opatreniach vo verejnom záujme (COVID-19) z roku 2020, na ktoré sa odkazuje v žiadosti Írska z 27. októbra 2020, sa zaviedla schéma, ktorou sa dotuje časť mzdových nákladov zamestnávateľa v prípadoch, keď bol podnik zamestnávateľa ovplyvnený obmedzeniami zavedenými v dôsledku krízy spôsobenej ochorením COVID-19. Schéma je určená zamestnávateľom, ktorí si ponechávajú zamestnancov a naďalej im vyplácajú mzdy, a jej cieľom je podporiť životaschopnosť podnikov a zachovať vzťah medzi zamestnávateľom a zamestnancom. Schéma bola v platnosti od 26. marca 2020 do 31. augusta 2020. Pôvodne, t. j. do 3. mája 2020, sa v rámci schémy dotácií uhrádzali zamestnávateľom náklady do výšky 410 EUR týždenne na každého kvalifikovaného zamestnanca. Od 4. mája 2020 sa dotácie počítali na základe predchádzajúcej čistej týždennej mzdy pre každého zamestnanca, pričom sa zamestnávateľom uhrádzalo 70 % až 85 % čistého príjmu zamestnanca a strop sa stanovil na 350 EUR alebo 410 EUR týždenne v závislosti od výšky platu.
            
            
               (5)Írsko spĺňa podmienky na podanie žiadosti o finančnú pomoc stanovené v článku 3 nariadenia (EÚ) 2020/672. Írsko poskytlo Komisii primerané dôkazy o tom, že k 1. februáru 2020 sa z dôvodu zvýšenej sumy priamo súvisiacej so schémou dočasných mzdových dotácií skutočné verejné výdavky zvýšili o 2 473 887 900 EUR. Ide o náhle a prudké zvýšenie, keďže nové opatrenie sa vzťahuje na významnú časť podnikov a pracovnej sily v Írsku.
            
            
               (6)Komisia sa v súlade s článkom 6 nariadenia (EÚ) 2020/672 poradila s Írskom a overila náhle a prudké zvýšenie skutočných verejných výdavkov priamo súvisiacich s režimami skráteného pracovného času a podobnými opatreniami uvedenými v žiadosti z 27. októbra 2020.
            
            
               (7)Finančná pomoc by sa preto mala poskytnúť s cieľom pomôcť Írsku riešiť sociálno-ekonomické vplyvy závažného narušenia hospodárstva spôsobeného výskytom ochorenia COVID‑19. Komisia by mala prijímať rozhodnutia týkajúce sa splatnosti, výšky a uvoľnenia splátok a tranží v úzkej spolupráci s vnútroštátnymi orgánmi.
            
            
               (8)Týmto rozhodnutím by nemal byť dotknutý výsledok prípadných postupov súvisiacich s narušením fungovania vnútorného trhu, ktoré sa môžu uskutočniť najmä na základe článkov 107 a 108 zmluvy. Toto rozhodnutie nemá vplyv ani na povinnosť členských štátov oznámiť Komisii zamýšľané poskytnutie štátnej pomoci podľa článku 108 zmluvy.
            
            
               (9)Rozhodnutie o poskytnutí finančnej pomoci bolo prijaté s prihliadnutím na existujúce a očakávané potreby Írska, ako aj na žiadosti o finančnú pomoc podľa nariadenia (EÚ) 2020/672, ktoré už predložili alebo plánujú predložiť iné členské štáty, pričom sa v ňom uplatňujú zásady rovnakého zaobchádzania, solidarity, proporcionality a transparentnosti,
            
            
               PRIJALA TOTO ROZHODNUTIE:
            
            
               Článok 1
            
            
               Írsko spĺňa podmienky stanovené v článku 3 nariadenia (EÚ) 2020/672.
            
            
               Článok 2
            
            
               1.Únia sprístupní Írsku úver vo výške maximálne 2 473 887 900 EUR. Úver má maximálnu priemernú splatnosť 15 rokov.
            
            
               2.Obdobie dostupnosti v prípade finančnej pomoci poskytnutej týmto rozhodnutím je 18 mesiacov počnúc prvým dňom po nadobudnutí účinnosti tohto rozhodnutia.
            
            
               3.Komisia sprístupní Írsku finančnú pomoc Únie najviac v ôsmich splátkach. Splátka môže byť vyplatená v jednej tranži alebo vo viacerých tranžiach. Lehoty splatnosti jednotlivých tranží v rámci prvej splátky môžu byť dlhšie, než je maximálna priemerná splatnosť uvedená v odseku 1. V takýchto prípadoch sa lehoty splatnosti ďalších tranží stanovia tak, aby bola maximálna priemerná splatnosť uvedená v odseku 1 dodržaná vtedy, keď budú vyplatené všetky splátky.
            
            
               4.Prvá splátka sa uvoľní až vtedy, keď nadobudne účinnosť dohoda o úvere uvedená v článku 8 ods. 2 nariadenia (EÚ) 2020/672.
            
            
               5.Írsko uhradí náklady financovania Únie uvedené v článku 4 nariadenia (EÚ) 2020/672 v prípade každej splátky, ako aj všetky poplatky, náklady a výdavky, ktoré Únii vyplývajú z financovania úveru poskytnutého podľa odseku 1 tohto článku.
            
            
               6.O výške a uvoľnení splátok, ako aj o výške tranží rozhoduje Komisia.
            
         
         
            
               Článok 3
            
            
               Írsko môže financovať schému dočasných mzdových dotácií, ktorou sa dotuje časť mzdových nákladov zamestnávateľa v prípadoch, keď bol podnik zamestnávateľa ovplyvnený obmedzeniami zavedenými v dôsledku krízy spôsobenej ochorením COVID-19 a keď je pracovnoprávny vzťah zachovaný, ako sa stanovuje v zákone o núdzových opatreniach vo verejnom záujme (COVID-19) z roku 2020 (článok 28) – „Ustanovenia o dočasných mzdových dotáciách COVID‑19“.
            
            
               Článok 4
            
            
               Toto rozhodnutie je určené Írskej republike.
            
            
               Toto rozhodnutie nadobúda účinnosť dňom jeho oznámenia adresátovi.
            
            
               Článok 5
            
            
               Toto rozhodnutie sa uverejní v Úradnom vestníku Európskej únie.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 159, 20.5.2020, s. 1.